Zuma se verjaardagwens vir SAPres. Jacob Zuma by die gedenkdiens vir die struggle-veteraan, Chris Hani, in Boksburg (10 April 2017). Foto: GCIS Die presidensie het Woensdag gesê pres. Jacob Zuma sal vandag sy 75ste verjaardag met ŉ ANC-byeenkoms in Soweto vier. Die feesviering sal plaasvind terwyl daar terselfdertyd ŉ massa-protesoptog teen Zuma in die Pretoriase middestad gehou word. Die presidensie het ŉ verklaring uitgereik waarin hy Zuma gelukwens en gesê Zuma se verjaardagwens is om meer vordering te sien in die skep van ŉ beter lewe vir armes en die werkersklas. “Ek wil sien dat ons meer vordering maak in ons stryd teen armoede en ongelykheid,” het Zuma in die verklaring gesê. “Ek wens ook ons kan die stryd teen rassisme in ons land wen. Ons is steeds toegewyd daaraan om ŉ nie-rassige samelewing te skep en sal aanhou werk om ons mense te verenig teen rassisme in al sy vorme.” Betogers by die Nasionale Dag van Aksie-optog teen pres. Jacob Zuma in Pretoria (12 April 2017). Foto: ANA Zuma het vroeër vandeesweek by die gedenkdiens vir die struggle-veteraan, Chris Hani, uitgevaar teen die optogte wat Vrydag landwyd gehou is om te eis dat hy uit sy amp verwyder word. Hy het gesê die optogte was ŉ bewys dat rassisme steeds ŉ werklikheid in Suid-Afrika is, omdat daar onder meer plakkate omhoog gehou is wat swart mense as bobbejane uitgebeeld het. Die presidensie se verklaring het verder genoem Zuma is besig om voor te berei vir ŉ spesiale kabinetsvergadering om die huidige ekonomiese situasie in die land te bespreek. “Die doel is om rolspelers en die hele land te verenig om oplossings te vind soos wat gedoen is toe die eerste ekonomiese krisis in 2008 ontstaan het, ŉ krisis wat nog skaars gedurende [Zuma] se twee ampstermyne gedemp kon word. Dit is verder vererger deur die onlangse kredietafgraderings,” lui die verklaring.